ଆଜିଠାରୁ ଆରମ୍ଭ 'ମୋ ସରକାର' କାର୍ଯ୍ୟକ୍ରମ\nWed, Oct 02 | 11:18 a.m.\nଭୁବନେଶ୍ୱରଃ ଆଜିଠାରୁ ଆରମ୍ଭ ହେବ ବହୁଚର୍ଚ୍ଚିତ 'ମୋ ସରକାର' କାର୍ଯ୍ୟକ୍ରମ । ପ୍ରଥମ ପର୍ଯ୍ୟାୟରେ ସ୍ୱାସ୍ଥ୍ୟ ବିଭାଗ ଓ ଗୃହ ବିଭାଗରୁ ଏହି କାର୍ଯ୍ୟକ୍ରମ ଆରମ୍ଭ କରିବାକୁ ଯାଉଛନ୍ତି ରାଜ୍ୟ ସରକାର । ଆଜିଠୁ ଲୋକଙ୍କ ପାଖକୁ ସିଧାସଳଖ ଫୋନ କରିବେ ରାଜ୍ୟ ମୁଖିଆ । ସରକାରୀ ଅଧିକାରୀଙ୍କ କାର୍ଯ୍ୟଧାରା ବିଷୟରେ ଲୋକଙ୍କ ପାଖରୁ ପଚାରି ବୁଝିବେ ଖୋଦ୍ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ । ଥାନାରେ ଆପଣଙ୍କ ଅଭିଯୋଗ ପୋଲିସ ଶୁଣୁଛି କି ନାହିଁ ? ଡାକ୍ତରଖାନାରେ ଆପଣଙ୍କୁ କେମିତି ସେବା ମିଳୁଛି ? ଏସବୁ ବିଷୟରେ ଜନସଧାରଣଙ୍କୁ ପ୍ରଶ୍ନ ପଚାରିବେ ମୁଖ୍ୟମନ୍ତ୍ରୀ ।\nସ୍ଥାନୀୟ ସହିଦନଗର ଥାନାରୁ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଏହି କାର୍ଯ୍ୟକ୍ରମକୁ ଶୁଭାରମ୍ଭ କରିବେ । ଏହି କାର୍ଯ୍ୟକ୍ରମରେ ମୁଖ୍ୟତଃ ଥାନା ଓ ଡାକ୍ତରଖାନା ଉପରେ ଫୋକସ୍ ରହିବ । ମୁଖ୍ୟମନ୍ତ୍ରୀ ସହିଦନଗର ଥାନା ଓ କ୍ୟାପିଟାଲ ହସପିଟାଲରୁ ଅଭିଯୋଗକାରୀ ଓ ରୋଗୀଙ୍କ ସହ ଫୋନରେ କଥା ହୋଇ ସେମାନଙ୍କ ଠାରୁ ବ୍ୟବସ୍ଥା ବାବଦରେ ମତାମତ ନେବେ। ଥାନା ଓ ଡାକ୍ତରଖାନାରେ ଲୋକଙ୍କର ସମସ୍ୟାକୁ କିଭଳି ସମାଧାନ କରାଯାଇ ପାରିବ ତାହା ଏହି କାର୍ଯ୍ୟକ୍ରମର ମୂଳ ଲକ୍ଷ୍ୟ ।
